CELEX: 32021D1787
Language: sk
Date: 2021-10-05 00:00:00
Title: Rozhodnutie Rady (EÚ) 2021/1787 z 5. októbra 2021 o pozícii, ktorá sa má v mene Európskej únie prijať v Medzinárodnej rade pre obilniny, pokiaľ ide o zmenu vymedzenia pojmu „obilie“ alebo „obilniny“ v rámci Dohovoru o obchodovaní s obilninami z roku 1995

11.10.2021   
               
               
                  SK
               
               
                  Úradný vestník Európskej únie
               
               
                  L 359/103
               
            
         ROZHODNUTIE RADY (EÚ) 2021/1787
         z 5. októbra 2021
         o pozícii, ktorá sa má v mene Európskej únie prijať v Medzinárodnej rade pre obilniny, pokiaľ ide o zmenu vymedzenia pojmu „obilie“ alebo „obilniny“ v rámci Dohovoru o obchodovaní s obilninami z roku 1995
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Prostredníctvom rozhodnutia Rady 96/88/ES (1) Únia uzavrela Dohovor o obchodovaní s obilninami z roku 1995 (ďalej len „dohovor“), ktorý nadobudol platnosť 1. júla 1995.
                  
               
                     (2)
                  
                  
                     V článku 2 ods. 1 písm. e) dohovoru sa vymedzuje pojem „obilie“ alebo „obilniny“ na účely dohovoru. Členovia Medzinárodnej rady pre obilniny môžu rozhodnúť o zmene tohto vymedzenia pojmu v súlade s článkom 32 dohovoru.
                  
               
                     (3)
                  
                  
                     Sekretariát Medzinárodnej rady pre obilniny 14. mája 2021 navrhol zahrnúť, s účinnosťou od 1. novembra 2021, do vymedzenia pojmu „obilie“ alebo „obilniny“ podľa článku 2 ods. 1 písm. e) dohovoru strukoviny. Podľa uvedeného návrhu „sa do vymedzenia pojmu ‚obilie‘ alebo ‚obilniny‘ podľa článku 2 ods. 1 písm. e) Dohovoru o obchodovaní s obilninami z roku 1995 zahrnie šošovica, suchý hrach, cícer, suchá fazuľa, iné strukoviny a výrobky z nich“.
                  
               
                     (4)
                  
                  
                     V súlade s Definíciou a klasifikáciou komodít (návrh),Organizácie pre výživu a poľnohospodárstvo Organizácie Spojených národov, 1994, „Strukoviny sú jednoročné bôbovité plodiny s výnosom od jedného do 12 zŕn alebo semien rôznej veľkosti, tvaru a farby v rámci struku. Používajú sa ako potraviny i ako krmivá“.
                  
               
                     (5)
                  
                  
                     Je vhodné stanoviť pozíciu, ktorá sa má v mene Únie prijať v Medzinárodnej rade pre obilniny, pokiaľ ide o zmenu vymedzenia pojmu „obilie“ alebo „obilniny“ podľa dohovoru, keďže rozšírenie zoznamu výrobkov, ktoré zastrešuje Medzinárodná rada pre obilniny, zahrnutím strukovín do vymedzenia pojmu „obilie“ alebo „obilniny“ je v záujme Únie,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie prijať v Medzinárodnej rade pre obilniny, je hlasovať za zmenu článku 2 ods. 1 písm. e) Dohovoru o obchodovaní s obilninami zahrnutím strukovín do vymedzenia pojmu „obilie“ alebo „obilniny“ v súlade s návrhom, ktorý 14. mája 2021 predložil sekretariát Medzinárodnej rady pre obilniny.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 5. októbra 2021
            
               
                  Za Radu
               
               
                  predseda
               
               A. ŠIRCELJ
            
         
         
            (1)  Rozhodnutie Rady 96/88/ES z 19. decembra 1995 o schválení Dohovoru o obchodovaní s obilninami a Dohovoru o potravinovej pomoci, ktoré tvoria Medzinárodnú dohodu o obilninách z roku 1995, Európskym spoločenstvom (Ú. v. ES L 21, 27.1.1996, s. 47).